text: 李世祺，字壽生，號確菴，南直隸松江府青浦縣民籍。明朝政治人物。生平.萬曆四十年壬戌科進士。初授行人。崇禎初，擢刑科給事中，陳大計之當定者二，曰兵食之計、民生之計。大弊之當釐者三，曰六曹之弊在吏胥、邊吏之弊在欺隱、貪墨之弊在奢靡。夏旱帝禱雨未應，疏列䘏畿甸、緩催科、預備儲三說，帝並納之。帝遣中宮監視諸鎮，世祺上言內臣入奉天顏，出司兵食，既得陰伺內廷意旨，又得顯操外廷事權，魏忠賢盜弄神器，奈何躬自翦之，復自蹈之。不納。時進言者多獲譴，帝又日親細務，任察為明，世祺上言：諸臣言苟未當，輒蒙詰責；詰責未已，貶黜隨之。言者前瞻後顧，恐幹嚴譴，依阿得策，折檻無聞。且天子一日萬幾，神太運則疲，精太用則竭。聖人使公孤百職，環列任事，但責其成，不侵其事；課其效，不紊共權，奚必效後世察察之治。帝不能用。八月淫雨損山陵，昌平地動，又上言採公論以進退大臣，酌事情以衡量小臣，釋疑忌之根，開功名之路，庶天變可回，時艱可濟。帝以藉端瀆奏，切責之。七年，疏劾大學士溫體仁、吳宗達及兵部尚書張鳳翼溺職狀，帝怒，貶福建按察使檢校，且追罪文選郎吳鳴虞考選非人，亦貶三秩。御史龔廷獻論救，不聽。久之，起行人司副。十五年，遷太僕寺少卿。遣祭魯王，事竣旋里。國變後杜門不出，以壽終。青浦縣城東隅有“東皋草堂”，為李世祺居所，王時敏題額。又有吟嘯堂、麗林場。清咸豐初，草堂將賣給他人，里人贖回，並進行修葺，奉世祺木主於中，名李太僕祠，後毀於兵火，未再重建。李世祺墓在五十保有橋，名李墓。家族.父李諫，字格卿，號敬齋，萬曆十六年舉人，官敘州府知府，致仕卒，年七十九。有四子：長子李世祺，次子李世裕，字叔饒。
metadata: erhwenkuo/wikipedia-zhtw
metadata: 李世祺
metadata: https://zh.wikipedia.org/wiki?curid=7434335